b'\n_START_ARTICLE_\nIgnalinos atomin\xc4\x97 elektrin\xc4\x97\n_START_SECTION_\nEksploatacijos nutraukimas\n_START_PARAGRAPH_\nAtomin\xc4\x97s elektrin\xc4\x97s eksploatacijos nutraukimas\xc2\xa0\xe2\x80\x93 tai paskutinis elektrin\xc4\x97s egzistavimo etapas po to, kai ji buvo suprojektuota, pastatyta, prad\xc4\x97ta eksploatuoti ir buvo eksploatuojama. Galutinis eksploatacijos nutraukimo tikslas\xc2\xa0\xe2\x80\x93 pasiekti b\xc5\xabkl\xc4\x99, kai teritorija nebekontroliuojama valstybini\xc5\xb3 prie\xc5\xbei\xc5\xabros institucij\xc5\xb3 ir gali b\xc5\xabti panaudota kitiems tikslams._NEWLINE_Ignalinos AE eksploatacijos nutraukimo projektas apima abiej\xc5\xb3 blok\xc5\xb3 ir pagalbini\xc5\xb3 objekt\xc5\xb3 eksploatacijos nutraukim\xc4\x85._NEWLINE_Buvo i\xc5\xa1nagrin\xc4\x97ti trys galimi i\xc5\xa1montavimo strategij\xc5\xb3 variantai\xc2\xa0\xe2\x80\x93 nedelstinas i\xc5\xa1montavimas, atid\xc4\x97tas i\xc5\xa1montavimas ir saugi konservacija bei sarkofagas. 2002\xc2\xa0m. lapkri\xc4\x8dio 26 d. Lietuvos Respublikos Vyriausyb\xc4\x97 pri\xc4\x97m\xc4\x97 sprendim\xc4\x85 d\xc4\x97l 1-ojo energijos bloko eksploatacijos nutraukimo nedelstino i\xc5\xa1montavimo b\xc5\xabdu, kad IAE eksploatacijos nutraukimas netur\xc4\x97t\xc5\xb3 sunki\xc5\xb3 socialini\xc5\xb3, ekonomini\xc5\xb3, finansini\xc5\xb3 ir poveikio aplinkai pasekmi\xc5\xb3. Pasirenkant eksploatacijos nutraukimo b\xc5\xabd\xc4\x85 \xc4\xaftakos tur\xc4\x97jo \xc4\xafvair\xc5\xabs veiksniai: ekonominiai, socialiniai, saugos aspektai, bei eksploatacijos nutraukimo darb\xc5\xb3 kitose branduolin\xc4\x97se elektrin\xc4\x97se vykdymo patirtis. U\xc5\xbe nedelstin\xc4\x85 i\xc5\xa1montavimo b\xc5\xabd\xc4\x85 pasisak\xc4\x97 ir Ignalinos AE atstovai, kadangi atsiranda prielaidos didesniam socialiniam u\xc5\xbeimtumui\xc2\xa0\xe2\x80\x93 \xc5\xa1iuo atveju yra pasitelkiami patyr\xc4\x99 elektrin\xc4\x97s specialistai, o vienas Ignalinos AE eksploatacijos nutraukimo veiklos prioritet\xc5\xb3\xc2\xa0\xe2\x80\x93 kuo daugiau darb\xc5\xb3 atlikti Ignalinos AE personalo j\xc4\x97gomis.\n_START_SECTION_\nIstorija\n_START_PARAGRAPH_\n1974\xc2\xa0m. prasid\xc4\x97jo parengiamieji Ignalinos atomin\xc4\x97s elektrin\xc4\x97s (AE) statybos darbai. Tuo metu galingiausia pasaulyje Ignalinos AE buvo statoma ne tik Lietuvos, bet ir buvusios Soviet\xc5\xb3 S\xc4\x85jungos vientisos \xc5\xa0iaur\xc4\x97s-Vakar\xc5\xb3 energetikos sistemos poreikiams patenkinti. 1983\xc2\xa0m. \xc4\x97m\xc4\x97 dirbti pirmasis reaktorius, 1987\xc2\xa0m.\xc2\xa0\xe2\x80\x93 antrasis reaktorius._NEWLINE_D\xc4\x97l 1986\xc2\xa0m. baland\xc5\xbeio 26 d. \xc4\xafvykusios avarijos \xc4\x8cernobylio atomin\xc4\x97je elektrin\xc4\x97je, taip pat turin\xc4\x8dioje RBMK tipo reaktorius, IAE antrojo bloko eksploatavimo prad\xc5\xbeia buvo nukelta (antrasis blokas tur\xc4\x97jo prad\xc4\x97ti dirbti 1986\xc2\xa0m.). Pirmasis reaktorius u\xc5\xbedarytas 2004 metais, antrasis\xc2\xa0\xe2\x80\x93 2009\xc2\xa0m. J\xc4\x97gain\xc4\x97je planuota \xc4\xafrengti ir tre\xc4\x8di\xc4\x85j\xc4\xaf blok\xc4\x85, ta\xc4\x8diau po \xc4\x8cernobylio avarijos, LSSR vyriausyb\xc4\x97 kreip\xc4\x97si \xc4\xaf SSRS vyriausyb\xc4\x99, ir Ignalinos AE tre\xc4\x8diojo bloko statyba buvo u\xc5\xbekonservuota, o 1989\xc2\xa0m. visi\xc5\xa1kai sustabdyta. Dar 1987\xc2\xa0m. bir\xc5\xbeelio 2 d. SSKP partin\xc4\x97s kontrol\xc4\x97s komitetas pateik\xc4\x97 i\xc5\xa1vadas d\xc4\x97l j\xc4\x97gain\xc4\x97s statybos metu padaryt\xc5\xb3 pa\xc5\xbeeidim\xc5\xb3 ir LKP CK kontrol\xc4\x97s. 1988\xc2\xa0m. rugs\xc4\x97jo 16-18 d. prie j\xc4\x97gain\xc4\x97s S\xc4\x85j\xc5\xabd\xc5\xbeio iniciatyva surengta akcija \xe2\x80\x9eGyvyb\xc4\x97s \xc5\xbeiedas\xe2\x80\x9c prie\xc5\xa1 tre\xc4\x8di\xc4\x85j\xc4\xaf blok\xc4\x85. Rugs\xc4\x97jo 30 d. Sredma\xc5\xa1 ministerija paskelb\xc4\x97 sutinkanti konservuoti \xc5\xa1io bloko statyb\xc4\x85, o gruod\xc5\xbeio 30 d. SSRS komisija patvirtino, kad tre\xc4\x8diojo bloko statyti negalima._NEWLINE_1991\xc2\xa0m. Lietuvos Respublika, per\xc4\x97musi Ignalinos AE \xc4\xaf savo jurisdikcij\xc4\x85, tapo 31 pasaulio valstybe, naudojan\xc4\x8dia branduolin\xc4\x99 energij\xc4\x85 elektros energijos gamybai. 1991\xc2\xa0m. Ignalinos AE gamino 60 proc. visos \xc5\xa1alies elektros energijos, o rekordiniais Lietuvos branduolinei energetikai 1993\xc2\xa0m. IAE pagamino 12,26 mlrd. kilovatvaland\xc5\xbei\xc5\xb3 arba 88,1 proc. valstybei reikalingos elektros energijos. \xc5\xa0is rodiklis u\xc5\xbefiksuotas Gineso rekord\xc5\xb3 knygoje._NEWLINE_2008\xc2\xa0m. spalio 12 d. kartu su Seimo rinkimais vyko konsultacinio (patariamojo) pob\xc5\xabd\xc5\xbeio referendumas d\xc4\x97l Ignalinos atomin\xc4\x97s elektrin\xc4\x97s darbo prat\xc4\x99simo. Dauguma (88,58%) jame dalyvavusi\xc5\xb3j\xc5\xb3 pasisak\xc4\x97 u\xc5\xbe Ignalinos AE darbo prat\xc4\x99sim\xc4\x85. D\xc4\x97l nepakankamo referendume dalyvavusi\xc5\xb3 rink\xc4\x97j\xc5\xb3 skai\xc4\x8diaus (48,43%), referendumas laikomas ne\xc4\xafvykusiu._NEWLINE_Per 26 eksploatavimo metus Ignalinos AE pagaminta 307,9 milijard\xc5\xb3 kilovatvaland\xc5\xbei\xc5\xb3 elektros energijos, pirmame bloke\xc2\xa0\xe2\x80\x93 136,9 mlrd., antrame\xc2\xa0\xe2\x80\x93 170,2 mlrd., o viso parduota\xc2\xa0\xe2\x80\x93 279,8 milijard\xc5\xb3 kilovatvaland\xc5\xbei\xc5\xb3._NEWLINE_Statant Ignalinos AE buvo nutiesta 142\xc2\xa0km keli\xc5\xb3, 50\xc2\xa0km gele\xc5\xbeinkelio b\xc4\x97gi\xc5\xb3, 390\xc2\xa0km ry\xc5\xa1io, 334\xc2\xa0km elektros energijos perdavimo bei 133\xc2\xa0km kanalizacijos linij\xc5\xb3, 164\xc2\xa0km \xc5\xa1ilumos tinkl\xc5\xb3 vamzdyn\xc5\xb3. Darbams sunaudota 3 544 000\xc2\xa0m\xc2\xb3 gel\xc5\xbebetonio konstrukcij\xc5\xb3 ir 76 480 t armat\xc5\xabros.\n_START_SECTION_\nBendra informacija\n_START_PARAGRAPH_\nIgnalinos AE veik\xc4\x97 kanalo tipo \xc5\xa1ilumini\xc5\xb3 neutron\xc5\xb3 vandens-grafito branduoliniai reaktoriai RBMK-1500. Toks energetinis reaktorius savo laiku buvo galingiausias pasaulyje. \xc5\xa0ilumin\xc4\x97 elektrin\xc4\x97s vieno bloko galia\xc2\xa0\xe2\x80\x93 4800 MW, elektrin\xc4\x97 galia\xc2\xa0\xe2\x80\x93 1500 MW, ta\xc4\x8diau v\xc4\x97liau \xc5\xa1ilumin\xc4\x97 galia buvo apribota iki 4200 MW. Tuo pa\xc4\x8diu, RBMK reaktorius buvo pats nesaugiausias pasaulyje d\xc4\x97l savo nestabilumo \xc5\xbeemame galios re\xc5\xbeime, teigiamo garo koeficiento, grafito galiuk\xc5\xb3 slopinan\xc4\x8diuose boro strypuose, l\xc4\x97tos stabdymo eigos. Reaktorius buvo sukurtas spaud\xc5\xbeiant "penkme\xc4\x8dio plano" terminams, pasirenkant lengviausiai \xc4\xafgyvendinamus (labiausiai su karine pramone suderinamus) ir ma\xc5\xbeiausiai saugius dizaino sprendimus, naudojant da\xc5\xbenai brokuotas med\xc5\xbeiagas, bei exploatuojamas paslaptyje laikant visas su jo pirmtakais susijusias avarijas (pvz., 1957 m. \xc4\x8celiabinsko-40 avarija Majak gamykloje)._NEWLINE_Ignalinos AE, kaip ir visose elektrin\xc4\x97se, turin\xc4\x8diose RBMK tipo reaktorius, naudojama vieno kont\xc5\xabro \xc5\xa1ilumin\xc4\x97 schema: \xc4\xaf turbinas tiekiamas prisotintas 6,5 MPa sl\xc4\x97gio garas, susidaro tiesiog reaktoriuje, verdant per j\xc4\xaf pratekan\xc4\x8diam lengvajam vandeniui, cirkuliuojan\xc4\x8diam u\xc5\xbedaru kont\xc5\xabru._NEWLINE_Kiekviename energobloke yra patalpos branduolinio kuro transportavimo sistemoms ir valdymo pultams. Bendra energoblokams\xc2\xa0\xe2\x80\x93 ma\xc5\xa1in\xc5\xb3 sal\xc4\x97, patalpos dujoms valyti ir vandens paruo\xc5\xa1imo sistemos._NEWLINE_Ignalinos AE nuo kit\xc5\xb3 elektrini\xc5\xb3 su RBMK reaktoriais skiriasi ne tik didesne galia. Nuo kit\xc5\xb3 blok\xc5\xb3 skiriasi kur kas tobulesniais techniniais sprendimais, o svarbiausia\xc2\xa0\xe2\x80\x93 didelio t\xc5\xabrio avarij\xc5\xb3 lokalizavimo sistema.\n_START_SECTION_\nReaktoriaus konstrukcija\n_START_PARAGRAPH_\nSvarbiausia reaktoriaus konstrukcijos dalis\xc2\xa0\xe2\x80\x93 grafitinis klojinys su branduoliniu kuru, strypais-sug\xc4\x97rikliais ir gaubian\xc4\x8diomis j\xc4\xaf metalo konstrukcijomis\xc2\xa0\xe2\x80\x93 \xc4\xafrengta betonin\xc4\x97je \xc5\xa1achtoje. Vertikaliose grafitinio klojinio kolonose yra technologiniai kanalai su branduoliniu kuru, bei valdymo ir apsaugos sistemos kanalai. Klojinys \xc4\xafrengtas ant suvirintos metalin\xc4\x97s konstrukcijos, besiremian\xc4\x8dios \xc4\xaf betonin\xc4\xaf pagrind\xc4\x85. I\xc5\xa1 vir\xc5\xa1aus klojinys perdengiamas vir\xc5\xa1utini\xc4\x85ja metaline konstrukcija, besiremian\xc4\x8dia \xc4\xaf biologin\xc4\x97s apsaugos \xc5\xbeiedin\xc4\xaf vandens bak\xc4\x85. Suvirintas cilindrinis gaubtas, gaubiantis klojin\xc4\xaf, vir\xc5\xa1utin\xc4\x97 ir apatin\xc4\x97 reaktoriaus metalin\xc4\x97s konstrukcijos sudaro hermeti\xc5\xa1k\xc4\x85 reaktoriaus ertm\xc4\x99._NEWLINE_Ji u\xc5\xbepildyta helio ir azoto mi\xc5\xa1iniu, kad grafitas nesioksiduot\xc5\xb3 ir b\xc5\xabt\xc5\xb3 geresnis \xc5\xa1ilumos perdavimas nuo grafito \xc4\xaf technologinius kanalus. Numatyta galimyb\xc4\x97 keisti valdymo\xc2\xa0\xe2\x80\x93 apsaugos ir technologinius kanalus remontuojant, kai reaktorius sustabdytas ir atv\xc4\x97s\xc4\x99s. Technologiniai kanalai\xc2\xa0\xe2\x80\x93 vamzd\xc5\xbeio konstrukcijos, kurios vir\xc5\xa1utin\xc4\x97 ir apatin\xc4\x97 dalys pagamintos i\xc5\xa1 korozijai atsparaus plieno, o vidurin\xc4\x97\xc2\xa0\xe2\x80\x93 i\xc5\xa1 cirkonio lydinio. Pjautiniai grafito \xc5\xbeiedai kanaluose u\xc5\xbetikrina \xc5\xa1ilumin\xc4\xaf kontakt\xc4\x85 su klojinio grafito blokais._NEWLINE_\xc4\xae technologin\xc4\xaf kanal\xc4\x85 ant pakabos \xc4\xafleid\xc5\xbeiama \xc5\xa1ilum\xc4\x85 i\xc5\xa1skirianti kaset\xc4\x97. Ji sudaryta i\xc5\xa1 dviej\xc5\xb3 rinkli\xc5\xb3, turin\xc4\x8di\xc5\xb3 po 18 \xc5\xa1ilum\xc4\x85 i\xc5\xa1skirian\xc4\x8di\xc5\xb3 element\xc5\xb3, kurie yra hermeti\xc5\xa1ki cirkonio lydinio vamzdeliai, u\xc5\xbepildyti kuro tablet\xc4\x97mis i\xc5\xa1 urano dioksido. \xc5\xa0ilumos agentas\xc2\xa0\xe2\x80\x93 vanduo\xc2\xa0\xe2\x80\x93 tiekiamas \xc4\xaf kiekvien\xc4\x85 technologin\xc4\xaf kanal\xc4\x85 i\xc5\xa1 apa\xc4\x8dios. I\xc5\xa1 technologinio kanalo \xc5\xa1ilumos agentas garo vandens mi\xc5\xa1inio pavidalu patenka \xc4\xaf separatorius. \xc5\xa0ilumos apykaitai pagerinti ant vir\xc5\xa1utin\xc4\x97s \xc5\xa1ilum\xc4\x85 i\xc5\xa1skirian\xc4\x8dios rinkl\xc4\x97s \xc4\xafrengtos grotel\xc4\x97s\xc2\xa0\xe2\x80\x93 intensifikatoriai. \xc5\xa0ilum\xc4\x85 i\xc5\xa1skirian\xc4\x8dios kaset\xc4\x97s su i\xc5\xa1degusiu kuru i\xc5\xa1kraunamos ir gabenamos \xc4\xaf saugojimo viet\xc4\x85, o \xc4\xaf j\xc5\xb3 viet\xc4\x85 \xc4\xafstatomos naujos, veikiant reaktoriui, krovimo ma\xc5\xa1ina, esan\xc4\x8dia centrin\xc4\x97je sal\xc4\x97je. Reaktoriaus biologinei apsaugai naudojamas anglinis plienas, serpantino skalda ir garg\xc5\xbedas, betonas, sm\xc4\x97lis, vanduo.\n_START_SECTION_\nTurbogeneratoriai\n_START_PARAGRAPH_\nKiekvienas elektrin\xc4\x97s blokas turi dvi turbinas K-750-65/3000 su 800 MW galios generatoriais. Turbinos\xc2\xa0\xe2\x80\x93 vieno veleno, dvisraut\xc4\x97s (vienas cilindras\xc2\xa0\xe2\x80\x93 auk\xc5\xa1to sl\xc4\x97gio ir keturi\xc2\xa0\xe2\x80\x93 \xc5\xbeemo) su tarpiniu oro perkaitinimu. Rotoriaus sukimosi greitis\xc2\xa0\xe2\x80\x93 3000 aps/min._NEWLINE_Generatoriai\xc2\xa0\xe2\x80\x93 trifaziai, 50 Hz da\xc5\xbenio, au\xc5\xa1inami vandeniliu ir vandeniu, prijungti prie atvirosios elektros pastot\xc4\x97s. Turbinos valdomos automatizuota sistema ASUT-750.\n_START_SECTION_\nReaktoriaus valdymo ir apsaugos sistema\n_START_PARAGRAPH_\n\xc5\xa0i sistema kontroliuoja reaktoriaus darb\xc4\x85: reaktoriaus paleidim\xc4\x85, automatin\xc4\xaf duoto galios lygio palaikym\xc4\x85, valdo energijos paskirstym\xc4\x85 pagal reaktoriaus aktyviosios zonos spindul\xc4\xaf ir auk\xc5\xa1t\xc4\xaf, kompensuoja kuro tr\xc5\xabkum\xc4\x85, reaktoriaus sustabdym\xc4\x85 avarini\xc5\xb3 situacij\xc5\xb3 metu._NEWLINE_Reaktoriaus valdymo ir apsaugos sistema informuoja operatori\xc5\xb3 apie reaktoriaus b\xc5\xabv\xc4\xaf. I\xc5\xa1 viso reaktoriuje sumontuota apie 150 \xc4\xafvairios paskirties neutron\xc5\xb3 jutikli\xc5\xb3. Reaktoriaus galia ir jos paskirstymas reguliuojamas 211 boro karbido \xc5\xa1erd\xc5\xbei\xc5\xb3, esan\xc4\x8di\xc5\xb3 reaktoriaus valdymo ir apsaugos sistemos kanaluose. Nuo 2004 m. boro karbido valdymo strypai prad\xc4\x97ti keisti modernios konstrukcijos klasteriniais valdymo strypais su disprozijaus titanatu._NEWLINE_\xc5\xa0erdims au\xc5\xa1inti naudojamas specialaus kont\xc5\xabro vanduo. 40 \xc5\xa1erd\xc5\xbei\xc5\xb3 naudojamos valdyti energijos paskirstymui pagal reaktoriaus aktyviosios zonos auk\xc5\xa1t\xc4\xaf. 24 \xc5\xa1erdys atlieka greitos avarin\xc4\x97s apsaugos funkcij\xc4\x85. Esant avarinei situacijai jos \xc4\xaf aktyvi\xc4\x85 zon\xc4\x85 \xc4\xafvedamos per 2,5 sekund\xc4\x97s. Likusios \xc5\xa1erdys unifikuotos ir naudojamos avarinei apsaugai, automatiniam reaktoriaus reikiamo lygio galios palaikymui, reaktoriaus aktyviosios zonos spinduli\xc5\xb3 valdymui._NEWLINE_2004\xc2\xa0m. Ignalinos 2-ame bloke sumontuota antroji stabdymo sistema. Buvo i\xc5\xa1skirtos stryp\xc5\xb3 grup\xc4\x97s, kurios atlieka apsaugos funkcijas ir atlieka valdymo funkcijas. \xc5\xa0i\xc5\xb3 grupi\xc5\xb3 valdymo elektrin\xc4\x97s grandin\xc4\x97s yra visi\xc5\xa1kai atskirtos. Papildomai sumontuota atsargin\xc4\x97 reaktoriaus i\xc5\xa1laikymo pokritin\xc4\x97je b\xc5\xabsenoje sistema, naudojanti skyst\xc4\x85 neutron\xc5\xb3 sug\xc4\x97rikl\xc4\xaf.\n_START_SECTION_\nPanaudoto branduolinio kuro saugojimas\n_START_PARAGRAPH_\nSvarbiausia atomin\xc4\x97s elektrin\xc4\x97s saugumo sritis\xc2\xa0\xe2\x80\x93 panaudoto branduolinio kuro (PBK) saugojimas. Nuo Ignalinos AE eksploatavimo prad\xc5\xbeios panaudotas branduolinis kuras saugomas vandenyje, specialiuose baseinuose, tose pa\xc4\x8diose patalpose, kur ir reaktoriai. Tai laikinas saugojimo b\xc5\xabdas, tod\xc4\x97l buvo paskelbtas tarptautinis konkursas panaudoto branduolinio kuro saugyklai \xc4\xafrengti. Konkurs\xc4\x85 laim\xc4\x97jo Vokietijos kompanija GNB._NEWLINE_1993\xc2\xa0m. Ignalinos AE ir Vokietijos kompanija GNB pasira\xc5\xa1\xc4\x97 kontrakt\xc4\x85 d\xc4\x97l 20 CASTOR ir 40 CONSTOR tipo plienini\xc5\xb3 konteineri\xc5\xb3 panaudotam branduoliniam kurui saugoti. Bendra kontrakto vert\xc4\x97 apie 30 mln. Vokietijos marki\xc5\xb3. Pagal \xc5\xa1\xc4\xaf kontrakt\xc4\x85, GNB kompanijai \xc4\xaf Ignalinos atomin\xc4\x99 elektrin\xc4\x99 2001 metais dar reikia pristatyti 18 CONSTOR tipo konteineri\xc5\xb3 (22 konteineriai jau pristatyti) ir kontraktas bus \xc4\xafvykdytas._NEWLINE_1999\xc2\xa0m. gegu\xc5\xbe\xc4\x97s 12 d. \xc4\xaf panaudoto branduolinio kuro saugojimo aik\xc5\xa1tel\xc4\x99 \xc5\xa1alia Ignalinos AE buvo i\xc5\xa1ve\xc5\xbetas pirmasis CASTOR tipo konteineris su PBK. Dalis panaudoto branduolinio kuro jau patalpinta \xc4\xaf visus turimus CASTOR tipo konteinerius (20 konteineri\xc5\xb3) ir i\xc5\xa1ve\xc5\xbeta \xc4\xaf PBK saugojimo aik\xc5\xa1tel\xc4\x99. Taip pat atlikti \xe2\x80\x9e\xc5\xa1altieji\xe2\x80\x9c ir \xe2\x80\x9ekar\xc5\xa1tieji\xe2\x80\x9c bandymai su CONSTOR tipo konteineriais ir \xc5\xa1iuo metu laukiamas Valstybin\xc4\x97s atomin\xc4\x97s energetikos saugos inspekcijos (VATESI) leidimas j\xc5\xb3 eksploatacijai. Tu\xc5\xa1\xc4\x8dio konteinerio svoris\xc2\xa0\xe2\x80\x93 apie 70 ton\xc5\xb3, su PBK\xc2\xa0\xe2\x80\x93 apie 84 tonos. Vienas i\xc5\xa1 pirm\xc5\xb3j\xc5\xb3 darb\xc5\xb3, susijusi\xc5\xb3 su b\xc5\xabsimu Ignalinos AE 1-ojo bloko eksploatavimo nutraukimu yra panaudoto branduolinio kuro i\xc5\xa1ve\xc5\xbeimas i\xc5\xa1 vandens basein\xc5\xb3 ir jo talpinimas \xc4\xaf saugyklas._NEWLINE_Turimas konteineri\xc5\xb3 skai\xc4\x8dius nei\xc5\xa1spr\xc4\x99s panaudoto branduolinio kuro problemos\xc2\xa0\xe2\x80\x93 Ignalinos AE specialistai apskai\xc4\x8diavo, kad jeigu pirmasis blokas b\xc5\xabt\xc5\xb3 sustabdytas 2004 met\xc5\xb3 pabaigoje, o antrasis dirbt\xc5\xb3 iki 2010 met\xc5\xb3, papildomai reik\xc4\x97t\xc5\xb3 \xc4\xafsigyti dar 350 konteineri\xc5\xb3. Panaudotas branduolinis kuras CASTOR ir CONSTOR tipo konteineriuose gali b\xc5\xabti saugomas 50 met\xc5\xb3, po to ji reik\xc4\x97t\xc5\xb3 i\xc5\xa1gabenti \xc4\xaf \xe2\x80\x9eam\xc5\xbeino laidojimo\xe2\x80\x9c viet\xc4\x85, bet tokios vietos Lietuvoje kol kas dar n\xc4\x97ra numatyta.'